KURZUS: Áruszállítási technológiák

MODUL: Vasúti áruszállítás

5. lecke: A vasúti járművek

| Cél: A tananyag célja, hogy a hallgató megismerje a vasúti járművek terjedelmével, méretével kapcsolatos előírásokat, az űrszelvény, a rakszelvény, rakminta, továbbá a vasúti járművek fogalmát. Legyen tisztában a rendkívüli küldemények fuvarozásával, felvételével, rakodásával kapcsolatos előírásokkal.
Követelmények: Ön akkor sajátította el megfelelően a tananyagot, ha képes
meghatározni jellemzőjük alapján az űrszelvény, a rakszelvény, a rakminta fogalmakat kiválasztani/meghatározni, hogy mit tekintünk rendkívüli küldeménynek, és felismeri az ezekkel kapcsolatos felvételi és rakodási eljárásokat, előírásokat felsorolni a vasúti járművek jellemzőit
Időszükséglet: A tananyag elsajátításához körülbelül 30 percre lesz szüksége.
Kulcsfogalmak
vasúti jármű rakszelvény rakminta rendkívüli küldemény
Jegyezze meg a vasúti járművekhez kapcsolódó fogalmakat!
A vasúti járművek terjedelme, mérete vasútbiztonsági okok miatt szigorúan meg van határozva. Ugyanez vonatkozik a küldemény méretére is. A küldemény méretei a fuvarozási útvonalon érvényes rakszerelvényméreteket nem haladhatják meg. Az állomásokon ezért a nyitott kocsikba berakott áruk terjedelmét az e célra kialakított szerkezeten, a rakmintán ellenőrzik, hogy az az űrszerelvényből ne "lógjon ki". Az említett fogalmak a következőképpen határozhatók meg:
Űrszelvény: a vasúti szerelvény egyes egységei (vontató és vontatott járművek), valamint a vasúti műtárgyak (hidak, oszlopok, vezetékek, alagutak, stb.), továbbá a párhuzamos vágányon lévő szerelvény között előírt minimális távolság.
Rakszelvény: az a méret, amelyen belül a nyitott kocsik megrakhatók a vasútüzem veszélyeztetése nélkül.
Rakminta: az állomásokon felállított berendezés (keret, lelógó láncokkal és csengőkkel), amely alatt a rakott nyitott kocsi a berendezéssel való érintkezés nélkül áthaladhat.
Vasúti járműveknek nevezzük a vontató (mozdonyok) és vontatott (vasúti kocsik) járművek összességét.
Vontatott járművek a teherkocsik. A teherkocsi teheráruk fuvarozására szolgáló vasúti jármű. Ezeket több szempontból csoportosíthatjuk
fő jellemzőjük szerint: fedett, nyitott, pőre-, tartálykocsi, élőállatfuvarozó kocsi, hűtőkocsi, önürítős, mélyített rakfelületű stb. kocsi; a tulajdonos szempontjából: vasúti tulajdonú (vasútintézeti) kocsi, amely lehet saját kocsi, vagy más vasutak tulajdonában lévő kocsi és magánkocsi; ("P" kocsi) műszaki jellemzők alapján: kéttengelyű, négytengelyű, többtengelyű, nagy raksúlyú kocsi.
Vasúti szállítás
5.1. ábra
Olvassa át a rendkívüli küldemények fuvarozásával, a felvételi engedély, a küldemény felvételével és rakodásával kapcsolatos előírásokat!
A rendkívüli küldemények fuvarozása
Rendkívüli küldeménynek minősülnek az olyan áruval rakott kocsik, és vasúti járművek, amelyeken az áru méretei, illetve a járművek méretei meghaladják a vasúti szabályzatokban közölt mérethatárokat, valamint rakományaikkal meghaladják az engedélyezett tengelyterhelést. Ilyen küldeményeknél a Vasúti Szabályozás külön engedélyhez köti az áru felvételét. Ezeket a küldeményeket csak előzetes engedély alapján szabad vasúti fuvarozásra felvenni!
Rendkívüli küldeménynek kell tekinteni:
a rakodás módja nem felel meg a rakodási szabályokban foglaltaknak, ha a küldemény a vasúti kocsira felrakva rakszelvényből kinyúlik, vagy a szűkített rakszelvényt meghaladja - rakszelvényen túlérő küldemény, a rakomány súlypontja kedvezőtlen magasságban van, illetve nem esik a kocsi közepére - kedvezőtlen súlypont elrendezésű küldemény, több forgózsámolyos kocsira rakott küldeménynél, ha a kocsikat - beleértve a közbeeső kocsikat is - csak a rakománnyal vagy merev kapcsolórúddal kapcsolják össze, belföldi és CIM forgalomban a 36 m-nél hosszabb vasúti síneket, betonacélt és más hajlékony árukat két vagy több forgózsámoly nélküli kocsira rakják fel, az áru darabsúly meghaladja a 60 tonnát, az áru felrakása után a jármű tengelynyomása meghaladja a fuvarozási útvonalra engedélyezett tengelynyomást.

| Önellenőrző kérdések
1. A vasúti járművek:
| Csak a vontató.
| Csak a vontatott.
| A vontató és a vontatott járművek összessége.
2. Rendkívüli küldeménynek kell tekinteni:
| Veszélyes árukat.
| Élőállat küldeményeket.
| Kedvezőtlen súlypontú küldeményeket.
| Az áru darabsúly meghaladja a 45 tonnát.
3. Mit nevezünk "rakmintának"? Jelölje meg a helyes választ!
| Az a méret, amelyen belül a nyitott kocsik megrakhatók vasútüzem veszélyeztetése nélkül.
| A vasúti szerelvény egyes egységei, a vasúti műtárgyak és a párhuzamos vágányon lévő szerelvény között előírt minimális távolság.
| Az állomásokon felállított olyan berendezés, amely alatt a rakott nyitott kocsi, a berendezéssel való érintkezés nélkül áthaladhat.